Carsten Koch (S), 1998-01-29:
Først til hr. Keld Albrechtsen, som spørger mig om regeringens holdning til fastholdelse af 24-timers-reglen ud over år 2003.
Jeg må sige, at regeringen har været inde i nogle lange og, synes vi selv, udbytterige forhandlinger i forbindelse med diskussionen om afviklingen af de såkaldte rejsegodsdirektiver, og der er forhandlet færdig.
Det er sådan, at 24-timers-reglen opgives med udgangen af år 2003.
Det står fast, og det er der ikke noget at ændre ved.
Så vil jeg sige med hensyn til beskæftigelsesproblemet -
hr. Buksti har været inde på det -
at regeringen hele tiden har været indstillet på at være nøje opmærksom på de beskæftigelsesproblemer, som er knyttet til disse ofte udkantsprægede områder.
Regeringens politik har været at sætte beskæftigelseshensynet meget højt.
Som enhver ved, er beskæftigelsen i en meget fremgangsrig gænge; det vil regeringen arbejde på.
Det tager længere tid for denne beskæftigelsespolitik at nå ud i udkantsområderne, men der er ingen tvivl om, at udviklingen går i den rigtige retning.
Det skal være let, så let som muligt, at kunne skifte job for de folk, som vil blive berørt af denne afvikling af det afgiftsfri salg.
Regeringen vil gerne undersøge nærmere, om der skal tages yderligere initiativer, og det er da noget, som klart er inden for regeringens interesseområde.
Det vil vi godt kigge nærmere på.
Så med hensyn til de to forslag til vedtagelse.
Først til Fremskridtspartiets forslag til vedtagelse, hvor det først foreslås, at man skal arbejde for en gennemførelse af denne EU-undersøgelse, og det vedrører så også holdningen til Dansk Folkepartis vedtagelse. Beslutningen om afskaffelsen blev truffet helt tilbage i 1991 med en overgangsbestemmelse, en særdeles lang overgangsbestemmelse.
Det virker meget ubegrundet at bede EU om at foretage en undersøgelse på nuværende tidspunkt hele syv år efter beslutningen.
Hertil kommer, at ingen forbyder de mange organisationer, som har været involveret i det her, involveret i kampen mod opgivelsen af det afgiftsfri salg, disse organisationer, som har allieret sig og arbejdet sammen på tværs af landegrænser, i at lave sådan en undersøgelse.
Hvorfor har disse organisationer ikke benyttet lejligheden til at lave en sådan undersøgelse, som vedrører hele EU?
Danmark har god samvittighed; vi har lavet en meget grundig undersøgelse i Skatteministeriet, AKF har lavet sin undersøgelse.
Det har så gjort, at tilhængerne af at udskyde afviklingen af det afgiftsfri salg har kritiseret Skatteministeriets rapport mere eller mindre sønder og sammen.
Hvad skulle hindre disse tilhængere af at få udskudt det afgiftsfri salg i, når en eventuel EU-kommissionsundersøgelse kommer frem med nogle resultater, der ikke passer de pågældende partier, at kritisere denne rapport sønder og sammen? Jeg mærker en klar politisk anti-EU-holdning i det her og ikke en seriøs indstilling til tingene.
For mig at se er formålet at få udskudt den pågældende beslutning, at få udskudt afviklingen af det afgiftsfri salg og på den måde bidrage til at mudre det hele op.
Jeg kan ikke se, at der er grundlag for, at Danmark skal arbejde for noget sådant.
Ingen forhindrer dem i det.
Hertil kommer så et andet emne, som Fremskridtspartiet kommer op med, nemlig at det anbefales, at der etableres fælles regler i EU vedrørende konsekvenserne af, at det afgiftsfri salg ophæves, og hvordan reglerne så skal tilpasses.
Det er rigtigt, at sådan som regelsættene er i dag, vil der være tale om nogle forvirrede og utilsigtede regelsammenstød, som vil give mærkelige konsekvenser.
Derfor har det hele tiden været regeringens holdning, at der skal laves ændringer på området, ændringer, som gør, at reglerne bliver mere fornuftige.
Vi regner med, at EU selvfølgelig kommer til at deltage
i det arbejde for at kunne komme med retningslinjer, der gør, at vi får en mere hensigtsmæssig afgiftsstruktur i forbindelse med det her.
Det har ikke noget at gøre med harmonisering af afgifterne, det har alene noget at gøre med at komme med nogle hensigtsmæssige regler for, hvordan afgiftsforskellene skal tilrettelægges i forbindelse med afviklingen af det afgiftsfri salg.
Regeringen er som sagt opmærksom på, at der kan være beskæftigelsesproblemer.
Det primære instrument for regeringen er at fortsætte den fremgangsrige linje, der har været på beskæftigelsesområdet.
Det er nu én gang den rigtige måde at løse disse problemer på.